OpenLLM-France/wikimedia huggingface dataset:
# Art amb petxines

L'art amb petxines inclou totes les formes d'arts plàstiques en què s'utilitza la petxina com a element central. Aquesta forma d'artesania inclou el disseny i la creació de petits objectes, com joies de petxines o estatuetes fetes de petxines; objectes de mida mitjana com caixes o marcs de mirall coberts amb petxines; regals d'amor de mariners (valentines en anglès); o objectes més grans com mosaics o grutes de petxines.
L'art amb petxines normalment és només art folklòric fet per amateurs; tanmateix, en algunes parts del món, com ara Filipines, és un negoci.

## Referències

* ↑ Fondas, John. Sailors' Valentines, Rizzoli International Publications, 2002

## Enllaços externs

* Article de Janice Light de 2010 sobre l'art amb petxines al web de la Conchological Society

## Bibliografia complementària

* Logan, E.D. 1974. Shell Crafts. Charles Scribner’s Sons, Nova York. 214pp.
* Toller, J. 1969. The Regency and Victorian Crafts or The Genteel Female – Her Arts and Pursuits. Ward Lock Ltd, Londres. 96pp.
* Virginia Fowler Elbert, 1993. Shell Craft 288 pp. ISBN 0486277305
# Artèria pulmonar

L'artèria pulmonar és l'artèria que condueix la sang venosa que surt del ventricle dret cap als pulmons.

## Referències

* ↑ «Artèria pulmonar». Gran Enciclopèdia Catalana. Barcelona: Grup Enciclopèdia Catalana.

## Vegeu també

* Llista d'artèries del cos humà
Viccionari
# Quicksilver

«Quicksilver» té aquests significats:
* Quicksilver (cançó)
* Quicksilver (Marvel Comics), personatge de còmic creat per Stan Lee i Jack Kirby que apareix per primer cop al còmic The Uncanny X-Men (1964) publicat per Marvel Comics
* Quicksilver (anglès) o Argent viu (pel·lícula) (català), film dirigit l'any 1986 per Thomas Michael Donnelly
# Arxipèlag dels Chonos

L'arxipèlag dels Chonos (archipiélago de los Chonos) és un arxipèlag compost d'una sèrie de milers d'illes muntanyoses allargades i poc elevades, situat dins la regió Aisén del General Carlos Ibáñez del Campo a Xile. Les badies profundes que separen les illes unes respecte a les altres suggereixen que es tracta d'una cadena enfonsada. Aquestes illes deshabitades estan cobertes de boscos i escassament poblada en la temporada d'estiu pels pescadors i els llenyataires. El canal Moraleda separa l'arxipèlag del continent.
Les illes més grosses són Melchor, Benjamin, Traiguen, Riveros, Cuptana, James, Victoria, Simpson, Level i Luz.
L'arxipèlag rep el seu nom en honor d'una ètnia ameríndia actualment desapareguda, els Chonos.

## Notes i referències

* ↑ PDF Álvarez, Ricardo, Reflexiones en torno a las identidades de las poblaciones canoeras situadas entre los 44º y 48º de latitud Sur, denominadas "chonos", 2002, Anales del Instituto de la Patagonia. Serie Ciencias Humanas, volumen = 30, pp. 79-86 Arxivat 2013-10-06 a Wayback Machine.
# Arxiu Bettmann

L'Arxiu Bettmann, oficialment i en anglès Bettmann Archive és una col·lecció de 19 milions de fotografies i imatges, algunes de la Guerra Civil Estatunidenca, incloent algunes de les fotos històriques més conegudes dels Estats Units. L'arxiu també inclou imatges d'Europa i d'altres llocs del món.
Va ser fundat el 1936 per Otto Bettmann (1903–1998), un conservador alemany que va emigrar als Estats Units el 1935. El 1960, Bettmann va comprar-se un apartament a l'Edifici Tischman del carrer West 5th, sempre a la Ciutat de Nova York. El 1981, Bettmann va vendre el seu arxiu a la Kraus Thomson Organization.
El 1995, l'arxiu va ser venut a Corbis, una empresa de comercialització d'imatges digitals fundada per Bill Gates. La venda va aixecar diverses pol·lèmiques, una de les més destacades fou l'editorial "Adéu a tot allò" que es va publicar a la revista American Heritage Magazine.
Entre 2001 i 2002 Corbis va traslladar l'arxiu a l'Iron Mountain National Underground Storage Facility, un magatzem de pedrera calcària ubicat a 67 m sota terra a Pennsilvània, per optimitzar les seves condicions de preservació. Mentrestant, Corbis ha estat escanejant els negatius a forma digital mentre són ordenats per clients.
L'arxiu va començar amb una col·lecció personal d'Otto Bettmann feta per 15.000 imatges que va portar amb ell dins maletes quan va fugir de l'Alemanya Nazi. Amb els anys, va adquirir altres col·leccions, incloent la Gendreau Collection of Americana el 1967, la Underwood & Underwood Collection de materials del segle xix i imatges de la Primera Guerra Mundial, i la col·lecció de United Press International de 1984.

## Referències

* 1 2 Snow, Richard F. «Goodbye To All That». American Heritage. American Heritage Publishing Company [New York City], 5-2001, p. 5.
* ↑ Weinberger, David. 2007.
* ↑ Wilhelm, Henry et al. (2004) High-Security, Sub-Zero Cold Storage For the PERMANENT Preservation of the Corbis-Bettmann Archive Photography Collection, IS&T's 2004 Archiving Conference
# Arxiu Nacional de Cap Verd

L'Arxiu Nacional de Cap Verd oficialment, Arquivo Nacional do Cabo Verde, és l'arxiu nacional de l'Estat de Cap Verd. Està ubicat en la ciutat capital de Praia.

## Història

Va ser creat el 1988, en aprovar-se el Decret número 128/88, del 31 de desembre de 1988, que creava formalment l'Arxiu Històric Nacional de Cap Verd, amb l'objectiu de preservar, organitzar, preservar i difondre el patrimoni nacional d'arxius. El 1997 va començar diversos projectes de digitalització. Més endavant, el 9 de desembre de 2012, el govern de Cap Verd va aprovar la nova estructura del Ministeri de Cultura, adoptant el nom de Arxiu Nacional de Cap Verd (successor de l'Institut d'Arxiu Històric Nacional).
Està ubicat a l'edifici de la platja de Duanes. L'ANCV conserva la documentació d'interès per a l'estudi de la història i de la cultura nacional. Ocupa al voltant de 6000 metres lineals de prestatgeries.

## Referències

* ↑ «Arquivo Nacional de Cabo Verde» (en portuguès). Casa do Comunes.

## Enllaços externs

* Pàgina web oficial
# Bank of America Tower (Nova York)

La Bank of America Tower és un gratacel d'oficines situat a New York. El cost total del projecte s'eleva a 1000 milions de dòlars. La torre està situada a prop de la Sisena Avinguda, entre el carrer 42 i el 43, davant el Bryant Park al barri de Midtown. L'edifici respecta normes energètiques i ecològiques, pel que se suposa que representa un dels edificis més "verds" del món. La construcció de la torre va acabar-se el 2009, i com el seu nom ho indica, la Bank of America m'és la principal ocupant.

## Estadístiques

La Bank of America Tower té dues punxes al cim de l'immoble de les quals una culmina a 366 metres, mentre que la segona no supera els 293 metres, però té d'una turbina eòlica que genera una part de l'energia necessària per al funcionament de l'edifici. La torre té 54 pisos, i ofereix una superfície total d'oficines de 204.000m². Quan es va acabar la Bank of America Tower era la segona torre més alta de Nova York, darrere l'Empire State Building (381 metres), abans de la construcció el 2010 de la Freedom Tower, que va esdevenir la torre més alta de la ciutat amb 541 metres.

## Un gratacel ecològic

En un informe proporcionat per la Bank of America, l'edifici presentava nombroses innovacions ecològiques pel que fa al desenvolupament durable. Entre aquestes, les turbines eòliques, les plaques d'aïllament transparents que maximitzen la llum natural tot retenint la calor, i díodes LED que en redueixen la intensitat de dia. A més a més, un sistema de canalitzacions hauria de permetre recollir l'aigua de pluja i reutilitzar-la. La Bank of America també ha declarat que l'edifici utilitzaria preferentment materials reciclables o reciclats. A més a més, filtres d'aire permetran purificar l'aire de l'edifici abans de "rebutjar" aquest aire descontaminat a la ciutat, el que podria fer de la Bank of America Tower el "filtre d'aire" de Manhattan.

## Enllaços externs

* (anglès) SkyscraperPage.com - Bank of America Tower
# Aschamalmita

L'aschamalmita és un mineral de la classe dels sulfurs. Rep el seu nom d'Ascham Alp, la localitat austríaca on va ser descoberta l'any 1983.

## Característiques

L'aschamalmita és una sulfosal de bismut i plom, de fórmula química Pb₆Bi₂S$_9$. Cristal·litza en el sistema monoclínic formant cristalls prismàtics de fins a 5 mm. La seva duresa a l'escala de Mohs és de 3,5, i la seva densitat de 7,33 g/cm³.
Segons la classificació de Nickel-Strunz, la marrita pertany a «02.JB: Sulfosals de l'arquetip PbS, derivats de la galena, amb Pb» juntament amb els següents minerals: diaforita, cosalita, freieslebenita, marrita, cannizzarita, wittita, junoïta, neyita, nordströmita, nuffieldita, proudita, weibul·lita, felbertalita, rouxelita, angelaïta, cuproneyita, geocronita, jordanita, kirkiïta, tsugaruïta, pillaïta, zinkenita, scainiïta, pellouxita, chovanita, bursaïta, eskimoïta, fizelyita, gustavita, lil·lianita, ourayita, ramdohrita, roshchinita, schirmerita, treasurita, uchucchacuaïta, ustarasita, vikingita, xilingolita, heyrovskýita, andorita IV, gratonita, marrucciïta, vurroïta i arsenquatrandorita.

## Formació i jaciments

Es troba en filons alpins que tallen gneiss. Sol trobar-se associada a altres minerals com: albita, calcita, minerals del grup de les clorites, cosalita, galena, ortoclasa i quars. La seva localitat tipus es troba a Ascham Alp, a la vall d'Untersulzbach (Hohe Tauern, Salzburg, Àustria). També se n'ha trobat en altres indrets d'Àustria, Itàlia, Romania, Suïssa i els Estats Units.

## Referències

* ↑ «Aschamalmite» (en anglès). Mindat. [Consulta: 4 octubre 2015].
* ↑ «Aschamalmite» (en anglès). Handbook of Mineralogy. [Consulta: 4 octubre 2015].
# Ase de Buridan

L'Ase de Buridan és el nom que rep un argument -o experiment mental- de reducció a l'absurd proposat contra les tesis de Jean Buridan (c. 1300-1358), un teòleg escolàstic deixeble de Guillem d'Ockham i defensor del lliure albir i de la ponderació de tota decisió per mitjà de la raó.
A fi de satiritzar la seva posició, alguns crítics proposaren el cas d'un ase a punt de morir tant de set com de gana, i que és situat just al centre entre una pila de blat i un gran cossi d'aigua. L'experiment afirma que l'animal mor de les dues mancances perquè és incapaç de triar un dels dos camins (el seu instint el porta alhora a tots dos i estan a la mateixa distància). Aquest experiment pretenia il·lustrar de manera extrema que entre dues alternatives igualment vàlides; no es pot optar per cap d'aquestes racionalment i sempre es perd un temps excessiu en la tria; una característica inherent a l'ésser humà, ja que aquest actua triant entre dos valors més o menys preferibles i, si són iguals, no podrà optar per cap d'aquests ni racionalment ni amb les emocions i, en conseqüència, tendirà a la paràlisi. Sembla que aquest experiment mental va ser inspirat per les lectures sobre la voluntat en Aristòtil. La conclusió de l'experiment és que el lliure albir se sustenta sobre una jerarquia de metes i valors i que, en absència d'aquesta, només es pot actuar per atzar.

## Vegeu també

* Navalla d'Ockham
* Escolàstica
* Lliure albir
* Preferència

## Referències

* ↑ Diccionario de Filosofía (en castellà). Barcelona: SPES Editorial (edició especial per a RBA Editoriales), 2003, p. 27 (Biblioteca de Consulta Larousse). ISBN 84-8332-398-2.

## Enllaços externs

* Partit Socialdemòcrata Andorrà: L'ase de Buridan era… de centre Arxivat 2012-03-15 a Wayback Machine..
# Abomasitis

L'abomasitis és una malaltia relativament rara dels remugants que es caracteritza per una inflamació del quall en els vedells, xais i cabres joves. Es dona conjuntament amb la gastroenteritis, però rarament es diagnostica per separat, i encara se'n desconeixen les causes. La seva taxa de letalitat és incerta però sembla de 75-100%.

## Referències

* ↑ Abomasitis. ScienceDirect
* ↑ Abomasitis a The Free Dictionary (anglès)
# Esquizofàsia

En l'àmbit de la salut mental, l'esquizofàsia o parla embarbussada és un llenguatge confús i sovint repetitiu, simotomàtic de diverses malalties mentals. La paraula «esquizofàsia» va ser creada el 1913 per Emil Kraepelin per designar un estat esquizofrènic on el trastorn del llenguatge és un precursor.
Generalment s'associa amb una presentació maníaca del trastorn afectiu bipolar i altres símptomes de malalties mentals greus, com la psicosi i l'esquizofrènia. Es caracteritza per un ús aparentment confús de paraules sense significat o relació aparent vinculades a elles. En aquest context, es considera un símptoma d'un trastorn formal del pensament.
En alguns casos, l'esquizofàsia pot ser un signe d'esquizofrènia asimptomàtica; per exemple, la pregunta «Per què la gent creu en Déu?» pot provocar una resposta formada per una sèrie de paraules associades comunament amb la religió o la pregària, però sense cap mena de respecte a les regles lingüístiques.
La esquizofàsia s'ha de contrastar amb un altre símptoma d'alteració cognitiva i lliscament cognitiu que implica certs arranjaments idiosincràtics de paraules. Amb aquest símptoma, el llenguatge pot o no ser gramaticalment correcte depenent de la gravetat de la malaltia i dels mecanismes particulars que han patit la malaltia.
Els codis de diagnòstic del DSM-V no codifiquen específicament per aquest trastorn, tot i que ho inclouen com un símptoma sota el diagnòstic d'esquizofrènia.

## Referències

* ↑ Berrios G.E. (1999) Falret, Séglas, Morselli and Masselon, and the "Language of the Insane": a conceptual history. Brain and Language 69: 56–75.
* ↑ Diagnostic and Statistical Manual of Mental Disorders. 4th, 1994.

## Vegeu també

* Llista de trastorns del llenguatge
# Asemblea Nacional-Popular Galega

L'Asemblea Nacional-Popular Galega (ANPG) va ser una organització suprapartidària de coordinació de diversos fronts creada en 1975. S'enquadrava dins del nacionalisme gallec de tendència socialista.

## Trajectòria

Els principis de l'AN-PG eren l'autodeterminació, l'autogovern, l'anticolonialisme, la democràcia i el protagonisme de les forces polítiques pròpies de Galícia i tenia com a objectiu la formació d'un govern gallec provisional després d'aconseguir el poder. L'AN-PG tenia com a símbol la bandera gallega amb una estel vermell de cinc puntes I era qui convocava les manifestacions del 25 de juliol, considerat com a "Dia Nacional de Galiza" o "Dia da Pátria".
L'AN-PG va celebrar la seva I Plenari en abril de 1976, que va acabar amb l'escissió d'un sector que considerava a l'AN-PG excessivament lligada a la Unión do Povo Galego (UPG). Aquest sector va constituir la Asemblea Popular Galega. En el III Plenari celebrat l'octubre de 1977 va aprovar els seus estatuts, en els quals es definia com a "organització interclassista i apartidària dirigida per una secretaria col·legiada", en la qual Lois Diéguez exercia com a portaveu. La negativa del Ministeri de la Governació d'Espanya a legalitzar-la obligà a crear el Bloc Nacional-Popular Gallec (BN-PG), nom amb què es presentà a les eleccions Generals de juny de 1977. Va obtenir 22.771 vots (el 2,02%).
Després de les eleccions municipals espanyoles de 1979 l'AN-PG va sofrir una reestructuració per propiciar una major coordinació entre els seus consellers, creant-se assemblees locals.
En 1981 va patir una important crisi interna que va marcar la celebració del V Plenari, celebrat en març de 1982 i que va portar a la sortida de l'organització de dos membres de la Direcció nacional i d'un grup de 50 militants. Finalment en aquest últim plenari de l'organització es va cridar a una reformulació del model organitzatiu. Junt a un sector del Partido Socialista Galego i a la mateixa Unión do Povo Galego, fou la impulsora del naixement del Bloque Nacionalista Galego (BNG) el 1982, acabant-se el periple vital de l'AN-PG.
L'AN-PG era contrària a l'elaboració d'un Estatut d'Autonomia per considerar que Galícia era una colònia que havia d'acatar la sobirania per mitjà d'unes bases constitucionals. El Front Cultural de l'AN-PG va constituir una de les seccions més actives de la AN-PG, en la qual estaven gent com Darío Xohán Cabana, Manuel María, Emiliano Picouto o Xesús Vázquez.

## Bibliografia

* Manuel Anxo Fernández Baz, A formación do nacionalismo galego contemporáneo (1963-1984), Laiovento, 2003.

## Enllaços externs

* Adhesiu de l'AN-PG per l'amnistia Arxivat 2007-09-28 a Wayback Machine.
# Asiti vellutat

L'asiti vellutat(Philepitta castanea) és una espècie d'ocell de la família dels filepítids (Philepittidae) que habita els boscos de les muntanyes de l'est i nord-oest de Madagascar.

## Referències

* ↑ «Asiti vellutat». Cercaterm. TERMCAT, Centre de Terminologia.
# Asociación Berciana da Lingua Xarmenta

L'Asociación Berciana da Lingua Xarmenta és una associació cultural berciana que té per objectiu la defensa, protecció i divulgació de la llengua gallega que es parla a El Bierzo.

## Trajectòria

Fou fundada l'any 2005 per alumnat i professorat de gallec del Bierzo als quals se'ls van sumar membres d'altres associacions i professions, el seu nom fa referència a la cultura vitivinícola del Bierzo, ja que xarmenta, vocable tradicional de la llengua gallega del Bierzo es pot traduir pel conjunt de sarments de la vinya. El seu portaveu és Manuel Maña González.
Entre 2005 i 2008 han fet lliurament del Premi Xarmenta a persones, associacions o institucions que s'hagin destacat per la seva defensa de la llengua gallega al Bierzo. Aquest premi se sol lliurar en una multitudinària gala musical en el Teatre Bergidum de Ponferrada.
També lliuren el Premi Literari Poeta Antonio Fernández Morales, en col·laboració amb l'Ajuntament de Cacabelos en el qual participen escolars i autors en gallec; el Premi Xarmenta de Dibuix destinat a escolars bercianos que segueixen el programa de llengua gallega i el Certame Artístic Literari Vagalume, en col·laboració amb Vagalume-Valdeorras.
Des de 2006 editen en gallec una revista anomenada Xarmenta. Revista da Asociación Berciana da Lingua Xarmenta

## Referències

* ↑ Xarmenta difunde el gallego con una semana cultural Arxivat 2018-01-22 a Wayback Machine., Diario de León, 6 de maig de 2005
* ↑ 'El gallego está vivo en el Bierzo', laregion.es, 13 de desembre de 2008
* ↑ A Asociación berciana da lingua Xarmenta premia os mellores debuxos acerca da “maxia” do galego, web de la Xunta de Galicia, 26 de juny de 2010
* ↑ Número 2 da revista Xarmenta. Revista da Asociación Berciana da Lingua Xarmenta,
* ↑ Número 3 da revista Xarmenta. Revista da Asociación Berciana da Lingua Xarmenta,

## Enllaços externs

* Web de l'Asociación Berciana da Lingua Xarmenta.
* Vídeo de la Gala d'entrega dels premis Xarmenta 2007. Arxivat 2018-01-22 a Wayback Machine.
* revistes Xarmenta
# Estela de Can Cervera

L'Estela de Can Cervera és una escultura pública de Montseny (Vallès Oriental) inclosa a l'Inventari del Patrimoni Arquitectònic de Catalunya.

## Descripció

Es tracta d'un modest monument que consta d'una placa metàl·lica en una llosa de bones dimensions de mena pissarrosa, en posició vertical, subjectada en un peu de més d'un metre de diàmetre, de ciment. La placa conté una dedicatòria i un fragment de l'Oda a la Pàtria.

## Història

L'estela va ser erigida el 1966, per celebrar el centenari de l'Oda a la Pàtria, i està dedicada per l'excursionisme català a B. C. Aribau. Hi figura un fragment de la poesia on es descriu el Montseny metafòricament. A la inauguració hi van assistir entre d'altres, el llavors president del CEC, Pau vila, i altres personalitats de l'excursionisme del moment.

## Referències

* 1 2 3
# Amor immortal

Amor immortal (títol original: Immortal Beloved) és una pel·lícula estatunidenco-britànica dirigida per Bernard Rose, estrenada l'any 1994. Ha estat doblada al català. Anthony Hopkins inicialment havia de fer el paper de Beethoven.

## Argument

El film va de la vida de Ludwig van Beethoven. A la seva mort, es troba un document manuscrit pel qual Ludwig desitja llegar tots els seus béns a « la meva immortal ben estimada » (« meine unsterbliche Geliebte » en alemany). Anton Schindler, el seu fidel amic i secretari, decideix investigar aquesta dona.

## Repartiment

* Gary Oldman: Ludwig van Beethoven
* Jeroen Krabbé: Anton Felix Schindler
* Isabella Rossellini: Anna Marie Erdödy
* Johanna ter Steege: Johanna Reiss
* Marco Hofschneider: Karl van Beethoven
* Miriam Margolyes: Nanette Streicherová
* Barry Humphries: Clemens Metternich
* Valeria Golino: Giulietta Guicciardi
* Gerard Horan: Nikolaus Johann van Beethoven
* Christopher Fulford: Kaspar Anton Carl van Beethoven
* Alexandra Pigg: Therese Obermayer
* Luigi Diberti: Franz Josef Guicciardi
* Michael Culkin: Jakob Hotscevar
* Donal Gibson: Karl Holz
* Matthew North: Karl van Beethoven, de jove

## Crítica

* "Producció massa ambiciosa (...) El film resulta massa avorrit (...) sobreactuació d'Oldman"

## Referències

* ↑ «Amor immortal». esadir.cat.
* ↑ (anglès) Anecdotes a Internet Movie Database.
* ↑ «Immortal Beloved». The New York Times.
* ↑ Morales, Fernando «Immortal Beloved». El País.
# Espermina

L'espermina és una poliamina implicada en el metabolisme cel·lular de totes les cèl·lules eucariotes. El precursor de la síntesi d'espermina és l'aminoàcid ornitina. Es troba en una gran varietat d'organismes i teixits i és un factor de creixement essencial per alguns bacteris. Es troba com a policatió a pH fisiològic. L'espermina s'associa amb els àcids nucleics i es creu que estabilitza l'estructura helical, en particular, en el cas dels virus.
Els cristalls de fosfat d'espermina van ser descrits per primera vegada l'any 1678, en el semen humà, per Antonie van Leeuwenhoek. El nom spermin van ser utilitzats per primera vegada pels químics alemanys Albert Ladenburg i John Jacob Abel l'any 1888, i l'estructura correcta de l'espermina no va ser finalment establerta fins a l'any 1926, simultàniament a Anglaterra (per Dudley, Rosenheim, i Starling) i Alemanya (per Wrede et al.).
Aquest compost està documentat com el que principalment contribueix a l'olor característica del semen.

## Referències

* ↑ Leeuwenhoek, A. van (1678) Observationes D. Anthonii Leeuwenhoek, de natis e semine genitali animalculis. Letter dated November 1677. Philos. Trans. Roy. Soc. London, 12,1040-1043.
* ↑ Ladenburg A., Abel J. (1888) Über das Aethylenimin (Spermin?). Ber. Dtsch. chem. Ges. 21: 758-766
* ↑ «Dudley H. W., Rosenheim O., Starling W. W. (1926) The chemical constitution of spermine. III.Structure and synthesis. Biochemical Journal 20(5): 1082-1094». Arxivat de l'original el 2020-05-29. [Consulta: 28 abril 2016].
* ↑ Wrede F. (1925) Über die aus menschlichem Sperma isolierte Base Spermin. Dtsch. Med. Wochenschr. 51: 24

## Bibliografia

* Slocum, R. D., Flores, H. E., "Bioquímica i Fisiologia de Polyamines en Plantes", Premsa de CRC, 1991, EUA, ISBN 0-8493-6865-0
* Uriel Bachrach, "La Fisiologia de Polyamines", Premsa de CRC, 1989, EUA, ISBN 0-8493-6808-1
# Ase de Kentucky

L'ase de Kentucky (Equus asinus) (en anglès "Mammoth Jack Stock") és una raça d'ase de gran mida criada principalment a l'Amèrica del Nord.
El seu origen remot és a l'Àfrica, on els ases hi vivien en estat salvatge abans que fossin domesticats, i posteriorment importats a Europa per fer de bèsties de càrrega i diverses tasques del camp. Als països catalans s'hi van criar diverses varietats d'ases, com l'ase català o l'ase mallorquí, que estan directament emparentats amb l'ase de Kentucky.
Varen arribar a l'Amèrica del Nord a partir de les darreries del segle xviii, i es van començar a criar de manera rellevant a partir dels anys 1820, especialment a Kentucky. A les darreries del segle xix i començaments del segle XX foren molt emprats a Mèxic en relació amb la indústria de l'extracció minera. Actualment, són usats en aquest país per a tasques agrícoles.

## Referències

* ↑ «Breeds of Livestock (Mammoth Jack Stock)». Department of Animal Science - Universitat Estatal d'Oklahoma. Arxivat de l'original el 2011-07-07. [Consulta: 10 maig 2010].
* ↑ Notícia sobre ases de Kentucky a Jalisco Arxivat 2016-03-03 a Wayback Machine. dins el lloc web de Vicente Fox: http://fox.presidencia.gob.mx/ Arxivat 2012-09-03 a Wayback Machine. (castellà)

## Enllaços externs

* Història i característiques de l'Ase de Kentucky al Lloc web de l'American Mammoth Jackstock Registry Arxivat 2016-10-29 a Wayback Machine. (castellà)